Ir-Regolament tal-Kunsill (KE) Nru 2549/2000
tas-17 ta' Novembru 2000
li jistabbilixxi metodi tekniċi addizzjonali għall-irkuprar ta' l-istokk tal-bakkaljaw fil-Ba]ar Irlandiż(ICES Diviżjoni VIIa)
IL-KUNSILL TA'L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u b'mod partikolari l-Artikolu 37 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) L-istokk tal-bakkaljaw matur fil-Baħar Irlandiż huwa bħalissa deċimat u metodi ta' teknika urġenti u temporanji għas-sajd fil-Baħar Irlandiż ġew preskritti fir-Regolament tal-Kummissjoni (KE) Nru 304/2000 tad-9 ta' Frar 2000 li jistabbilixxi miżuri għall-irkuprar ta' l-istokk tal-bakkaljaw fil-Baħar Irlandiż (ICES Diviżjoni VII a) [3].
(2) Tinħtieġ aktar protezzjoni tal-bakkaljaw żgħir fil-Baħar Irlandiż sabiex iktar bakkaljaw żgħir jibqa' ħaj biex jimmatura.
(3) Jinħtieġu metodi addizzjonali ta' teknika maħsubin li jiżguraw il-ħajja tal-bakkaljaw żgħir fil-Baħar Irlandiż.
(4) Barra minn dan, il-kundizzjonijiet stipolati fin-nota 6 ta' isfel ta' l-Anness I tar-Regolament tal-Kunsill (KE) Nru 850/98 tat-30 ta' Marzu 1998 għall-konservazzjoni tar-riżorsi tas-sajd b'metodi ta'teknika għall-protezzjoni taż-żgħar ta' organiżmi marini [4] bħalissa iħallu, fis-sena 2000, li jipprevalu kundizzjonijiet laxki ta'persentaġġ ta'qbid sekondarju għal tipi ta'sajd varji kemm fil-Baħar Irlandiż (KIEB Diviżjoni VIIa) kif ukoll fl-ibħra ta'ħdejh. L-applikazzjoni ta'dawn il-kundizzjonijiet fis-sena 2000 mhix mixtieqa. Allura, in-nota 6 ta' isfel imsemmija fuq m'għandhiex tapplika fil-Baħar Irlandiż,
ADOTTA DAN IR-REGOLAMENT:
Artikolu 1
Dan ir-Regolament jippreskrivi metodi addizzjonali ta' teknika fuq dawk deskritti fir-Regolament (KE) Nru 850/98 li għandhom japplikaw esklussivament għall-Baħar Irlandiż (KIEB Diviżjoni VIIa deskritta fir-Regolament tal-Kunsill (KEE) Nru 3880/91 tas-17 ta' Diċembru 1991 dwar l-għotja ta'statistika nominali tal-qbid mill-Istati Membri li jistadu fil-grigal ta'l-Atlantiku) [5].
Artikolu 2
Fis-sajd fil-Baħar Irlandiż, mhux permess l-użu ta':
1. kull xibka rmunkata qrib qiegħ il-baħar ħlief tartarun tat-travu li jinkorpora cod-end u/jew biċċa miżjuda magħmulħa kollha kemm hi jew biċċa minnha minn materjali tax-xbieki mdawrin bosta drabi;
2. kull xibka irmunkata qrib qiegħ il-baħar ħlief għal tartarun tat-travu li jkollu inkorporat cod-end u/jew biċċa miżjuda fl-aħħar li l-ħxuna tal-barma hi iktar minn 6 mm;
3. kull xibka irmunkata qrib qiegħ il-baħar ħlief tartarun tat-travu li jkollu cod-end bid-daqs tal- malji bejn is-70 u d- 79 mm jew b' malj b'daqs ta' bejn it-80 sad- 89 mm b'aktar minn 120 malja f'kull ċirkonferenza ta' imsemmi cod-end bla ma wieħed jgħodd il-ħonot u ċ-ċmus;
4. kull xibka irmunkata qrib qiegħ il-baħar li tinkludi xi malja kwadilaterali individwali li l-faxex tal-malja tagħha m‘humiex ta' l-istess tul, bejn wieħed u ieħor;
5. kull xibka rmunkata qrib qiegħ il-baħar ħlief għal tartaruni tat-travu b'malja ta' daqs bejn is-70 sas- 79 mm jew ta'daqs bejn it-80 sad- 99 mm sakemm il-biċċa ta' fuq kollha tal-biċċa anterjuri ta'din ix-xibka hi pjanċa ta' materjal tax-xbieki mwaħħla direttament mar-ras tax-xibka, li testendi lejn il-posterjuri tax-xibka għall-inqas għal 15-il malja u magħmulha minn materjal tax-xibka b'malji fil-forma ta'djamanti li l-ebda malja individwali m'hi nqas minn 140 mm;
6. kull tartarun tat-travu b'malja ta'daqs ta' 70 sa 79 mm jew ta'daqs ta' minn 80 sa 99 mm sakemm il-biċċa ta'fuq kollha tal-biċċa anterjuri ta'din ix-xibka hi pjanċa ta'materjal tax-xbieki mwaħħla direttament mar-ras tax-xibka, li testendi lejn il-posterjuri tax-xibka għall-inqas għal 30 malja u magħmulha minn materjal tax-xibka b'malji fil-forma ta'djamanti li l-ebda malja individwali m'hi anqas minn 180 mm;
7. kull xibka irmunkata qrib qiegħ il-baħar ħlief għal tartarun tat-travu b'malji ta' daqs ta' minn 80 sa 99 mm kemm-il darba pjanċa ta'malji f'forma kwadra ta' mill-inqas 80 mm ma tkunx inkluża f'din ix-xibka, in-konformità mal-kundizzjonijiet preskritti fl-Artikolu 7 tar-Regolament (KE) Nru 850/98;
8. kull xibka rmunkata qrib qiegħ il-baħar li magħha hemm mehmeża cod-end ta'malja b'daqs inqas minn 100 mm b'kull mod għajr li tkun meħjuta fix-xibka, quddiem it-tarf tal-cod-end.
Artikolu 3
In-nota 6 ta' isfel ta'L-Anness I ta'Regolament (KE) Nru 850/98 ma japplikax lill-ICES Diviżjoni VII a.
Artikolu 4
Dan ir-Regolament għandu jidħol fis-seħħ fl-għoxrin jum wara li jiġi pubblikat fil-Gurnal Uffiċjali tal-Komunità Ewropea.
Il-kundizzjonijiet ta'l-Artikolu 2 għandhom japplikaw mill-1 ta' Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-17 ta' Novembru 2000.